Kolonihaveforbundet vandt sag i Højesteret. Kolonihaver må ikke sælges til højestbydende.

Højesteret afgjorde fredag, at kolonihaver, der er medlem af Kolonihaveforbundet, ikke må sælges til markedsprisen. Det er en stadfæstelse af Østre Landsrets afgørelse i september sidste år. Fredagens principielle sag handlede om, hvorvidt sælgeren af et kolonihavehus tog for mange penge for sit kolonihavehus, da det blev solgt. Men grundlæggende handlede sagen om Kolonihaveforbundet Danmarks vurderingsregler. For at sætte en stopper for de stigende priser lavede forbundet i 1988 en række regler, der lagde et loft for, hvor meget et kolonihavehus måtte handles for. Argumentet var, at forbundet ikke ville have kapitalindtægter og "friværdi-syge" i kolonihaverne. Alle mennesker skulle fortsat have råd til at købe en kolonihave, og derfor stred tanken om, at husene kan sælges til markedsværdi mod selve kolonihavetanken. En række utilfredse kolonihavefolk vil nu indbringe afgørelsen for Den Europæiske Menneskerettighedsdomstol i Strasbourg. Sekretariatschef i Kolonihaveforbundet, Mads Kofod, er derimod godt tilfreds med dagens afgørelse. - Det betyder, at kolonihavetanken overlever, siger han til Ritzau.